Nettvingemygg

Nettvingemygg (Blephariceridae) er en liten familie av mygg med larver som lever i hurtig rennende vann. Familien finnes ikke i Norge, men noen arter finnes lenger sør i Europa.


== Utseende ==
Små til middelsstore, slanke mygg med et karakteristisk utseende. Hodet er stort med meget store fasettøyne som ofte dekker hele oversiden av hodet. Hos mange arter er fasettøynene delt i to deler, en øvre, rødaktig med store fasetter og en undre, svart med små fasetter. I dette trekket ligner de hårmygg,  og en av slektene heter da også Bibiocephala = hårmygg-hode. Hos noen arter er fasettøynene tett dekket av lange hår. De har tre punktøyne (ocelli) i pannen. Antennene er lange og tynne, sylindriske, med 8-15 ledd. Munndelene er svært redusert hos noen slekter, mens andre har forlengede munndeler og drikker trolig nektar fra blomster. Munndelene er gjerne ulike hos de to kjønnene. Vingene er store, men spinkle og skjøre, og har karakteristiske tverr-rynker som gir dem en nettmønstret utseende. Beina er lange og tynne. Larvene er ulike alle andre tovingelarver. De er flate, og kroppen er delt opp i seks avsnitt. Midt under hvert avsnitt sitter en sugeskål, og på sidene et par vorteføtter som ender i noen kraftige børster.


== Levevis ==
Larvene er sterkt spesialiserte for å leve i fossefall, stryk og rasktstrømmende fjellbekker. De bruker sugeskålene på undersiden til å holde seg fast til steiner eller annet bunnmateriale. De trenger glatte flater for å feste seg, og lever av å skrape alger, bakterier og annet organisk materiale fra steinene. Puppen er festet til steiner eller lignende. Når de voksne insektene klekkes, er vingene alt fullt utviklet, og de kan fly så snart de kommer til overflaten. De voksne er nokså kortlivet, lever gjerne 1-2 uker. Hunnene av mange arter er rovdyr, og fanger ulike slags små insekter som finnes ved vannet. Hunnene parer seg kort tid etter at de er klekket, og legger snart etterpå egg i små klynger limt fast til våte steiner, av og til under vann. Selv om disse myggene stort sett er sjeldne, kan de være en viktig del av økosystemet rundt fjellbekker, og det kan finnes opptil 1000 larver per kavdratmeter. Siden nettvingemyggene bare lever i rene, kjølige, oksygenrike bekker kan de være gode indikatorer på vannkvaliteten.


== Systematisk inndeling ==

orden Tovinger, Diptera
underorden Mygg, Nematocera
overfamilie Blephariceroidea
familie Nettvingemygg, Blephariceridae
underfamilie Blepharicerinae
stamme Apistomyiini
slekt Aphromyia Courtney, 2015 - Madagaskar
slekt Apistomyia Bigot, 1862 – sju arter i den palearktiske region, tre arter på øyer i Middelhavet
Apistomyia aphrodite Zwick, 1978
Apistomyia ariadne Zwick, 1978
Apistomyia elegans Bigot, 1862
slekt Horaia Tonnoir – tre asiatiske arter
stamme Blepharicerini
slekt Bibiocephala Osten Sacken – tre arter i den palearktiske region
slekt Agathon von Röder – åtte arter i den palearktiske region
slekt Philorus Kellogg – 18 arter i den palearktiske region
slekt Dioptopsis Enderlein – tre arter i den palearktiske region; Balkan, Sardinia og Korsika
Dioptopsis djordjevici (Komarek, 1932)
Dioptopsis sardous Zwick, 1968
Dioptopsis vernus Giudicelli, 1963
slekt Asioreas Brodsky – fem arter i den palearktiske region
slekt Liponeura Loew, 1844 – 44 arter i den palearktiske region, 30 arter i Sør- og Mellom-Europa
slekt Blepharicera Macquart, 1843 – 13 arter i den palearktiske region, en art i Sør- og Mellom-Europa
Blepharicera fasciata (Westwood, 1842)
slekt Tianschanella Brodsky – 1 asiatisk art
slekt Hapalothrix Loew, 1876  – 1 art i Mellom-Europa
Hapalothrix lugubris Loew, 1876
slekt Neohapalothrix Kitakami – 3 asiatiske arter
slekt Elporia Edwards, 1915 - Sør-Afrika
underfamilie Edwardsininae – bare på den sørlige halvkulen
slekt Edwardsina
slekt Paulianina Alexander, 1952


== Referanser ==


== Kilder ==
Courtney, G.W. 2000. Family Blephariceridae. Side 7-30 i: Papp, L. og Darvas, B. (red.): Contributions to a Manual of Palaearctic Diptera. Appnedix. Science Herald, Budapest.
Nettressursen Fauna Europaea


== Eksterne lenker ==
(en) Nettvingemygg i Encyclopedia of Life 
(en) Nettvingemygg i Global Biodiversity Information Facility 
(en) Nettvingemygg hos Fauna Europaea 
(en) Nettvingemygg hos Fossilworks 
(en) Nettvingemygg hos ITIS 
(en) Nettvingemygg hos NCBI 
(en) Kategori:Blephariceridae – bilder, video eller lyd på Wikimedia Commons 
Blephariceridae – detaljert informasjon på Wikispecies 
Norsk Entomologisk forening – for deg som vil lære mer om insekter.